
Egy új értelmezés lehetőségei: Jellinek (1983) & Haneke (2001) A zonogoratanárnő

Kulcsszavak: Haneke, pszichoanalízis, szexualitás, társadalomkritika
Dolgozatom elemzési tárgya Elfriede Jelinek 1983-as regénye, valamint Michael Haneke 2001-ben készült adaptációja A zongoratanárnő. A két mű mindkét szerző életművében kiemelkedő szerepet foglal el, gyakori elemzési tárgya a pszichoanalízis és a nőiség, valamint a perverzió kapcsolatát vizsgáló tanulmányoknak. A cselekmény mindkét médium esetében Erika Kohut, a címben megidézett, valamint a tekintélyes bécsi zeneakadémián dolgozó zongoratanárnő életét, s annak fordulópontját mutatja be, dolgozatomban azonban nem a két mű közötti hasonlóságokat mérem fel (nem azt, hogy mennyiben „pontos” Haneke adaptációja), hanem azt kutatom, hogy az adaptálás során hogyan válik a rendező sajátjává a mű.

Amellett, hogy bemutatom a regény és a film kontextusát az alkotók életművében elfoglalt szerepük alapján, valamint röviden ismertetem a film és a regény cselekménye közti konkrét különbségeket, A zongoratanárnő kanonizált értelmezését is bemutatom, amely a film konzisztens interpretációját a (lacani) pszichoanalízis keretein belül képzeli el. Dolgozatomban ezt az elméleti megközelítést állítom szembe Haneke A zongoratanárnőt megelőző filmjeinek recepciójával, amely alkotásokat jórészt nem a pszichoanalízis lélektani elemzései alapján, hanem általánosabb társadalomkritikai megközelítések szerint tárgyal a Haneke-szakirodalom. Végül a kutatás relevanciájáról fogok beszélni, mivel az általam végzett elemzés kérdésköre egybeesik a 2014-ben rendezett V. Magyar Pszichoanalitikus Filmkonferenciának egyik fő vitapontjával, amely vitában (többek közt) Bókay Antal és Kovács András Bálint a társadalomkritikai és pszichoanalitikus filmelméleti olvasatok lehetőségeit ütköztették össze Haneke Rejtély (2005) című filmjének apropóján. 



